สรุปเงินติดล้อ ที่กำลัง IPO ทำธุรกิจอะไร
บริษัท เงินติดล้อ กำลังจะเข้าตลาดหลักทรัพย์ ภายใต้ชื่อหุ้น “TIDLOR” โดยจะมีการจัดสรรหุ้นแบบ Small Lot First วิธีเดียวกันกับหุ้น OR 
20 เม.ย. 2564

สรุปเงินติดล้อ ที่กำลัง IPO ทำธุรกิจอะไร /โดย ลงทุนแมน
บริษัท เงินติดล้อ กำลังจะเข้าตลาดหลักทรัพย์ ภายใต้ชื่อหุ้น “TIDLOR”
โดยจะมีการจัดสรรหุ้นแบบ Small Lot First วิธีเดียวกันกับหุ้น OR
เงินติดล้อ ทำธุรกิจอะไร ? แล้ววิธีการกระจายหุ้นแบบ Small Lot First
จะทำให้เรามีโอกาสร่วมเป็นเจ้าของ บริษัท เงินติดล้อ ได้อย่างไร ?
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัท เงินติดล้อ มี 2 ธุรกิจหลัก
ธุรกิจแรก คือ ให้บริการสินเชื่อที่มีทะเบียนรถเป็นหลักประกัน
ครอบคลุมตั้งแต่รถยนต์​ รถจักรยานยนต์ รถบรรทุก รถไถ และรถแทรกเตอร์​ 
ในปัจจุบัน บริษัทมีพอร์ตสินเชื่อรวมอยู่ที่กว่า 50,000 ล้านบาท แบ่งออกเป็น
- รถยนต์​ 4 ล้อ 64%
- รถยนต์​ 2 ล้อ 12% 
- รถยนต์ประเภทอื่น ๆ อีก 24%
สำหรับช่องทางการปล่อยสินเชื่อก็มีตั้งแต่ 1,076 สาขาของทางบริษัทเอง 
ผ่านช่องทางพันธมิตร อย่างธนาคารกรุงศรีอยุธยา ซึ่งเป็นผู้ถือหุ้นใหญ่เดิม 
รวมถึงผ่านช่องทางดิจิทัล และตัวแทนจำหน่ายอื่น ๆ
ในปี 2562 เงินติดล้อ ครองส่วนแบ่งการตลาดสินเชื่อทะเบียนรถ เป็นอันดับ 1 ที่ 16% 
ตามมาด้วยบริษัท เมืองไทย แคปปิตอล จำกัด (มหาชน) หรือ MTC ที่ 14% 
และบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ที่ 7%
อีกธุรกิจก็คือ ธุรกิจนายหน้าขายประกัน 
ซึ่งส่วนใหญ่นั้นเป็นประกันรถยนต์ และกว่า 80% ของลูกค้า ที่เข้ามาซื้อประกัน 
ไม่ได้เป็นการบังคับขายลูกค้าสินเชื่อ แต่กลับเป็นกลุ่มใหม่ 
โดยจุดเด่น คือ มีประกันให้เลือกกว่า 18 เจ้า และมีบริการผ่อน 0% นาน 6 เดือน
หากเรามาดูผลประกอบการบริษัท เงินติดล้อ ในปีที่ผ่านมา
รายได้ 10,559 ล้านบาท
กำไร ​2,416 ล้านบาท
โดยเป็นสัดส่วนรายได้มาจากธุรกิจให้สินเชื่อ 81%
ธุรกิจนายหน้าประกันภัย 12% 
และที่เหลืออีก 7% มาจากธุรกิจอื่น ๆ
ทั้งนี้ บริษัท เงินติดล้อ ได้มีการเปลี่ยนมือผู้ถือหุ้นมาหลายครั้ง ตั้งแต่ผู้ก่อตั้งบริษัทขายให้ AIG และท้ายที่สุดก็มาอยู่ในเครือของธนาคารกรุงศรีอยุธยา ที่ได้ร่วมถือหุ้นกับกองทุน Venture Capital
ก่อนที่ในตอนนี้จะเปิดโอกาสให้ประชาชนทั่วไป 
ร่วมเป็นเจ้าของเงินติดล้อได้ ผ่านการเข้าระดมทุนในตลาดหลักทรัพย์แห่งประเทศไทย 
ภายใต้ชื่อหุ้นว่า “TIDLOR”
โดยหุ้นของบริษัทจำนวน 46,500,000 หุ้น จะมีการจัดสรรให้นักลงทุนรายย่อย แบบ Small Lot First 
อธิบายง่าย ๆ ก็คือ การกระจายหุ้นจำนวนน้อย เพื่อให้เข้าถึงนักลงทุนรายย่อยทุกคนในมูลค่าที่เท่า ๆ กัน 
โดยจะจัดสรรแบบวนเป็นรอบ
ในรอบแรกเป็นจำนวนขั้นต่ำที่ 1,000 หุ้น 
จากนั้นจะได้รับการจัดสรรเพิ่มรอบละ 100 หุ้นต่อราย 
ไปเรื่อย ๆ จนกว่าจะครบตามจำนวนที่กำหนด
อย่างไรก็ตาม ในกรณีที่มีผู้สนใจจองซื้อหุ้นเป็นจำนวนมาก จนจัดสรรไม่พอในรอบแรก 
ระบบคอมพิวเตอร์จะดำเนินการสุ่มผู้ได้รับการจัดสรรนั่นเอง
ซึ่งวิธีนี้ ก็เป็นวิธีเดียวกับที่ OR ระดมทุนเข้าตลาดหลักทรัพย์ไปเมื่อไม่กี่เดือนก่อน
ที่ทำให้นักลงทุนรายย่อยได้รับการจัดสรรหุ้น OR ไปมากกว่า 5.3 แสนราย 
และยังทำให้ธุรกิจเป็นที่พูดถึงมากขึ้นด้วย
 
ทั้งนี้ เงินติดล้อ จะกำหนดจำนวนจองซื้อหุ้นขั้นต่ำอยู่ที่ 1,000 หุ้น โดยมีช่วงราคาเสนอขายอยู่ที่ 34 ถึง 36.50 บาทต่อหุ้น นั่นหมายความว่า ใครอยากจองซื้อต้องเตรียมเงินขั้นต่ำไว้ที่ 36,500 บาท ทำการจองซื้อผ่านทางระบบออนไลน์ของธนาคารกรุงศรีอยุธยา ธนาคารกสิกรไทย และบล.กรุงศรี 
 
และคาดว่าหุ้น TIDLOR จะเข้าจดทะเบียนซื้อขายในตลาดหลักทรัพย์แห่งประเทศไทยในวันที่ 10 พฤษภาคมนี้ โดยเงินติดล้อ จะได้รับเงินระดมทุน 35,480 ถึง 38,089 ล้านบาท
แล้วเงินระดมทุนที่บริษัทได้รับมาจะนำไปทำอะไร ?
1. ขยายสาขาอีก 500 สาขา ภายใน 3 ปี
2. ลงทุนพัฒนาระบบเทคโนโลยี สำหรับธุรกิจสินเชื่อและธุรกิจนายหน้าประกันภัย
3. ลดสัดส่วนหนี้ เพื่อเสริมความแข็งแกร่งให้สถานะการเงิน
4. งบลงทุนในกิจการอื่น ๆ ในอนาคต
ทีนี้ หากเราลองมาดู มูลค่าของบริษัทที่อยู่ในอุตสาหกรรมเดียวกัน
MTC 130,000 ล้านบาท
SAWAD 110,000 ล้านบาท
ในขณะที่ถ้าเราคำนวณมูลค่าบริษัท TIDLOR 
จากราคาเสนอขายสูงสุด ที่ 36.50 บาทต่อหุ้น
มูลค่าบริษัท TIDLOR จะอยู่ที่ 85,000 ล้านบาท
ก็น่าสนใจว่าการแข่งขันของอุตสาหกรรมสินเชื่อทะเบียนรถ หลังจากที่ TIDLOR เข้าตลาดหลักทรัพย์ไปแล้ว จะเป็นอย่างไร
รวมถึงการจัดสรรหุ้นแบบ Small Lot First ของ TIDLOR จะได้กระแสตอบรับอย่างที่ OR เคยทำได้หรือไม่..
คำเตือน : บทความนี้ไม่ได้เป็นการชี้นำให้ซื้อหรือขายหุ้นนี้แต่อย่างใด การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
Reference
-Filing บมจ.เงินติดล้อ